Kenneth Emil Petersen kom på arbejde mod Dynamo Kiev, men fik ikke det udbytte, han havde håbet på.

Kenneth Emil Petersen og de øvrige AaB-forsvarere kom på arbejde i torsdagens Europa League-kamp ude mod Dynamo Kiev, som AaB tabte 0-2. De teknisk dygtige og hurtige ukrainere lagde pres på gæsterne i kampen, der længe lå på vippen. I hvert fald indtil Kievs 10 mand bragte sig foran 1-0 med 20 minutter igen. - De ville gerne have bolden meget, og vi kom til at løbe meget rundt efter dem. Og så havde de altså bare den sidste skarphed, som vi manglede. - Samtidig kom vi dårligt ud til anden halvleg, hvor vi slet ikke spillede, som vi ved, at vi kan, siger Petersen til Canal 9. Han kan ikke rigtigt glæde sig over, at AaB takket være det uafgjorte resultat imellem Steaua Bukarest og Rio Ave fortsat selv kan afgøre sin skæbne i turneringen. Skuffelsen over ikke at få noget ud af anstrengelserne i den ukrainske hovedstad stikker dybt. - Det er et superærgerligt resultat, for jeg følte egentlig, at der var mere at hente i kampen, siger han. AaB møder i næste runde af turneringen Steaua Bukarest hjemme i Aalborg.